ΚΑΝΟΝΙΣΜΟΣ (ΕΟΚ) αριθ. 305/92 ΤΗΣ ΕΠΙΤΡΟΠΗΣ της 7ης Φεβρουαρίου 1992 για την τροποποίηση του κανονισμού (ΕΟΚ) αριθ. 410/90 για τον καθορισμό των κανόνων ποιότητας για τα ακτινίδια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1623/91 (2), και ιδίως το άρθρο 2 παράγραφος 2,

Εκτιμώντας:

ότι ο κανονισμός (ΕΟΚ) αριθ. 410/90 της Επιτροπής (3) καθορίζει τις ποιοτικές προδιαγραφές για τα ακτινίδια-

ότι οι διατάξεις που αφορούν το "στίγμα του Hayward" εμφανίζουν διαφορές στις διάφορες γλωσσικές εκδοχές- ότι αυτές οι διατάξεις θα πρέπει να τροποποιηθούν ανάλογα-

ότι, για να ευθυγραμμιστούν οι διατάξεις αυτές με τις άλλες κοινοτικές διατάξεις που εφαρμόζονται στα οπωροκηπευτικά, πρέπει να προβούμε σε ορισμένες τροποποιήσεις όσον αφορά τη διατήρηση, το μέγεθος και την κατάταξη κατά μέγεθος-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΟΚ) αριθ. 410/90 τροποποιείται ως εξής:

1. Στο μέρος ΙΙ "Διατάξεις που αφορούν την ποιότητα", Β. Κατάταξη, γίνονται οι ακόλουθες τροποποιήσεις:

α) στο σημείο i) "Κατηγορία extra", η παράγραφος 2 αντικαθίσταται από το ακόλουθο κείμενο:

"Πρέπει να είναι απαλλαγμένα από ελαττώματα, εξαιρουμένων πολύ μικρών απιφανειακών αλλοιώσεων της επιδερμίδας, υπό τον όρο ότι αυτές δεν βλάπτουν την ποιότητα, τη διατήρηση και τη γενική όψη ούτε την παρουσίασή του στη συσκευασία."

β) στο σημείο ii) "Κατηγορία Ι", η παράγραφος 3 διατυπώνεται σε όλες τις γλώσσες ως εξής:

"Πρέπει να παρουσιάζουν τα τυπικά χαρακτηριστικά της ποικιλίας. Μπορούν ωστόσο να παρουσιάζουν τα ακόλουθα ελαφρά ελαττώματα, υπό τον όρο ότι δεν βλάπτουν τη γενική εξωτερική εμφάνιση του προϊόντος, την ποιότητα, τη διατήρηση και την παρουσίασή του στη συσκευασία:

- ελαφρά ελαττώματα ως προς το σχήμα (αλλά χωρίς εξογκώματα και δυσμορφίες),

- ελαφρά ελαττώματα ως προς το χρωματισμό,

- επιφανειακά ελαττώματα της επιδερμίδας, υπό τον όρο ότι η ολική επιφάνειά τους δεν υπερβαίνει 1 cm2,

- μικρό "στίγμα του Hayward" που εμφανίζει επιμήκεις γραμμές και χωρίς προεξοχή."

γ) στο σημείο iii) "Κατηγορία ΙΙ" παράγραφος 3, η τέταρτη υποπερίπτωση όσον αφορά τα "στίγματα του Hayward" θα πρέπει να λέει τα εξής:

"- περισσότερα "στίγματα του Hayward" πλέον έντονα και με ελαφρά προεξοχή."

2. Στο μέρος ΙΙΙ "Διατάξεις που αφορούν το μέγεθος", το κείμενο της πρώτης σειράς θα πρέπει να λέει τα εξής:

"Το μέγεθος καθορίζεται από το βάρος του καρπού."

3. Στο μέρος V "Διατάξεις που αφορούν την παρουσίαση" γίνονται οι ακόλουθες τροποποιήσεις:

α) στο στοιχείο Α. "Ομοιογένεια", η παράγραφος 1 διατυπώνεται ως εξής:

"Το περιεχόμενο κάθε δέματος πρέπει να είναι ομοιογενές και να περιέχει μόνο ακτινίδια της ιδίας καταγωγής, ποικιλίας, ποιότητας και μεγέθους."

β) στο στοιχείο Β. "Συσκευασία", η παράγραφος 3 διατυπώνεται ως εξής:

"Τα δέματα πρέπει να είναι απαλλαγμένα από ξένα σώματα."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Φεβρουαρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 118 της 20. 5. 1972, σ. 1. (2) ΕΕ αριθ. L 150 της 15. 6. 1991, σ. 8. (3) ΕΕ αριθ. L 43 της 17. 2. 1990, σ. 22.